M. Záhumenský, poslanec: (2006-04-19):
Zákon o veterinárnej starostlivosti ako aj tento zákon ukladajú chovateľovi zvierat povinnosť viesť presnú evidenciu o zakúpených liekoch, o ich skladovaní a použití. Doposiaľ sme boli svedkami takzvanej liekovej turistiky niektorých lekárov pri predpisovaní humánnych liekov. Takáto úprava umožňuje rozšíriť liekovú turistiku aj pre veterinárnych lekárov. Neopodstatnené predražovanie veterinárnych liekov pre chovateľov zvierat povedie k ďalšiemu úpadku chovu hospodárskych zvierat, ktorý už aj tak sa nachádza v krízovom stave. Ďalšie zhoršovanie ekonomiky živočíšnej výroby neopodstatneným zdražovaním vstupov povedie k ešte väčšej likvidácii stavov hospodárskych zvierat a k ďalšiemu prebytku veterinárnych lekárov. Preto mi dovoľte, vážené poslankyne a vážení poslanci, predložiť pozmeňujúce návrhy k vládnemu návrhu zákona, ktorým sa mení a dopĺňa zákon 140/1998 Z. z. v znení zákona o liekoch a veterinárnych pomôckach. Po prvé, bod 87 v § 52 ods. 4 písm. a) znie: „Dodávať veterinárne lieky a veterinárne zdravotné pomôcky verejným lekárňam a veterinárnym lekárom, ktorí sú držiteľmi osvedčenia na poskytovanie odborných veterinárnych služieb a činností, a veterinárne lieky a veterinárne zdravotné pomôcky, medikované kŕmne prípravky, krmivá a kŕmne zmesi a nápoje obsahujúce lieky chovateľom zvierat na základe veterinárneho predpisu veterinárneho lekára.“ Odôvodnenie. Ide o spresnenie výkladu paragrafového znenia a zároveň prijatia zákonného rámca, ktorý sa už dlhé roky uplatňuje v krajinách pôvodnej európskej 15 a v okolitých krajinách, kde chovatelia zvierat môžu nadobúdať veterinárne lieky  a prípravky na základe veterinárneho predpisu. Nevidím žiadny rozdiel v tom, či veľkochov nadobúda lieky od veľkodistribútora, alebo si ho musí nadobudnúť od veterinárnej lekárne, kde vlastne takisto sa stáva majiteľom tohto lieku, s ktorým potom musí nakladať v zmysle daných zákonov. Po druhé, v 90. bode sa vypúšťa ods. 12. Navrhovaná úprava neopodstatnene zakazuje chovateľom zvierat nadobúdať veterinárne lieky od veľkodistribútorov. Chovatelia zvierat môžu nakupovať veterinárne lieky iba na základe veterinárneho predpisu. A takáto úprava by iba zdražila lieky a nijakým spôsobom nezlepšila bezpečnosť nakladania s veterinárnymi liekmi, ktoré sa v konečnom dôsledku skladujú a aplikujú u chovateľa zvierat. Po tretie, bod 102 sa vypúšťa, pôvodná úprava v zákone o liekoch je dobrá. Umožňuje predpísať veterinárne lieky na veterinárny predpis a objednávku chovateľa, kde sa môže chovateľ priamo podieľať na výbere veterinárneho lieku a liečiva pri širšej ponuke liekov na rovnaké použitie ako aj širšie uplatnenie generických veterinárnych liekov, čo môže významne znížiť náklady chovateľa. Rozšírenie možnosti predpisovania veterinárnych liekov a zdravotných pomôcok pre chovateľov včiel potvrdením objednávky regionálnou veterinárnou a potravinovou správou bez predchádzajúcej klinickej prehliadky včelstva veterinárnych lekárov považujem za rizikové. Po štvrté, čl. 2 sa vypúšťa. Keďže sa nemenia správne poplatky za humánne lieky, ktorých je z celkového objemu viac ako 85 %, navrhované zvýšenie správnych poplatkov len pri veterinárnych liekoch je neopodstatnené. Ctené poslankyne a vážení poslanci, chcel by som vás srdečne požiadať v mene všetkých chovateľov zvierat, aby ste moje pozmeňujúce návrhy podporili. Ďakujem.